Predkladacia správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 387/2006 Z. z. o požiadavkách na zaistenie bezpečnostného a zdravotného označenia pri práci (ďalej len „návrh nariadenia vlády“) predkladá Ministerstvo práce, sociálnych vecí a rodiny Slovenskej republiky na základe Plánu legislatívnych úloh vlády Slovenskej republiky na rok 2015.
Účelom návrhu nariadenia vlády je transpozícia príslušných ustanovení smernice Európskeho parlamentu a Rady 2014/27/EÚ z 26. februára 2014, ktorou sa menia smernice Rady 92/58/EHS, 92/85/EHS, 94/33/ES, 98/24/ES a smernica Európskeho parlamentu a Rady 2004/37/ES s cieľom zosúladiť ich s nariadením (ES) č. 1272/2008 o klasifikácii, označovaní a balení látok a zmesí.
Návrhom nariadenia vlády sa harmonizuje doterajšia terminológia s terminológiou používanou v nariadení Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí,  o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 a upresňujú sa požiadavky na používanie označenia skladov a nádob s nebezpečnými látkami a zmesami v záujme podpory zlepšovania zaistenia bezpečnosti a ochrany zdravia pri práci. 
Úpravou sa neznižuje úroveň  ochrany bezpečnosti a ochrany zdravia pri práci, ale zmeny sú uskutočnené v zmysle vedecko-technického pokroku.
Návrh nariadenia vlády nebude mať vplyv na štátny rozpočet, rozpočty obcí a rozpočty vyšších územných celkov, na podnikateľské prostredie, sociálne vplyvy, životné prostredie a ani vplyv na informatizáciu spoločnosti. 
Návrh nariadenia vlády nebude predmetom vnútrokomunitárneho pripomienkového konania.
Návrh nariadenia vlády bol 23. decembra 2014 zaslaný prostredníctvom Portálu právnych predpisov na medzirezortné pripomienkové konanie povinne pripomienkujúcim subjektom a ostatným subjektom, ktorých sa problematika návrhu nariadenia vlády týka. Výsledky pripomienkového konania sú uvedené vo vyhodnotení pripomienkového konania. 
Návrh nariadenia vlády bol dňa 13. apríla 2015 prerokovaný Hospodárskou a sociálnou radou Slovenskej republiky a predkladá sa na rokovanie Legislatívnej rady vlády Slovenskej republiky bez rozporov.